ROZHODNUTIE KOMISIE
z 3. novembra 2005,
ktorým sa mení a dopĺňa rozhodnutie 93/195/EHS o veterinárnych podmienkach a o veterinárnej certifikácii pre opakovaný vstup registrovaných koní určených na dostihy, súťaže a kultúrne podujatia po dočasnom vývoze
[oznámené pod číslom K(2005) 4186]
(Text s významom pre EHP)
(2005/771/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/426/EHS z 26. júna 1990 o zdravotnom stave zvierat v súvislosti s presunom a dovozom zvierat čeľade koňovitých (Equidae) z tretích krajín (1), a najmä na jej článok 19 bod ii),
keďže:
(1)
V súlade so všeobecnými právnymi predpismi ustanovenými v prílohe II k rozhodnutiu Komisie 93/195/EHS (2) sa opakovaný vstup registrovaných koní určených na dostihy, súťaže a kultúrne podujatia po dočasnom vývoze vzťahuje len na kone chované počas obdobia kratšieho ako 30 dní v ktorejkoľvek tretej krajine uvedenej v rovnakej skupine v prílohe I k danému rozhodnutiu.
(2)
Registrované kone zúčastňujúce sa na olympijských hrách, súvisiacich prípravných testovacích podujatiach a na paraolympiáde sa podrobia veterinárnej kontrole vykonávanej príslušnými orgánmi hostiteľskej tretej krajiny a organizačným orgánom, ktorým je Medzinárodná federácia jazdeckých športov (International Federation for Equestrian Sports - FEI).
(3)
S prihliadnutím na úroveň veterinárnej kontroly a skutočnosť, že tieto kone sa chovajú oddelene od zvierat s nižšou úrovňou zdravotného stavu, by sa uvedené obdobie dočasného vývozu malo predížiť na obdobie kratšie ako 90 dní. Zároveň by sa v súlade s uvedeným mala zaviesť veterinárna certifikácia v prípade opakovaného vstupu registrovaných koní po dočasnom vývoze s cieľom umožniť ich účasť na jazdeckých podujatiach súvisiacich s olympijskými hrami, ako aj prípravnými testovacími podujatiami a paraolympiádou.
(4)
Rozhodnutie 93/195/EHS by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 93/195/EHS sa mení a dopĺňa takto:
1.
Do článku 1 sa dopĺňa táto zarážka:
„-
ktoré sa zúčastnili na jazdeckých podujatiach súvisiacich s olympijskými hrami, prípravnými testovacími podujatiami alebo s paraolympiádou a spĺňajú požiadavky uvedené vo veterinárnom certifikáte v súlade so vzorom veterinárneho certifikátu uvedeným v prílohe IX k tomuto rozhodnutiu.“
2.
Text v prílohe k tomuto rozhodnutiu sa dopĺňa ako príloha IX.
Článok 2
Toto rozhodnutie je určené členským štátom.
V Bruseli 3. novembra 2005